El Conservatori de Llíria oferix un concert junt amb l'Institut Confuci de la UV
30 de Gener de 2020

Llíria se sumarà a la celebració de l'Any Nou Xinés amb música. L'auditori del conservatori municipal acollirà una trobada entre músics del centre i de l'Institut Confuci de la Universitat de València. L'acte, organitzat per les regidories de Cultura i d'Ensenyaments Artístics, tindrà lloc este dissabte, 1 de febrer, a les 12.00 hores.

L'alcalde Manolo Civera ha volgut destacar que esta activitat “reforça els llaços de cooperació establits per Llíria amb el poble xinés a través del districte pequinés de Pinggu, que a més enguany serà declarat Ciutat de la Música a la Xina”. “Des d'ací, i amb música, volem felicitar l'Any Nou a tota la comunitat xinesa, mostrant a més tota la nostra solidaritat per la crisi epidemiològica que està patint”.

El Conservatori de Llíria, dins de les activitats extraescolars que organitza al llarg del curs escolar, ha volgut iniciar així la seua trajectòria d'internacionalització amb intercanvis d'experiències amb altres cultures i ensenyaments musicals, com en este cas amb l'Institut Confuci. D'esta manera, oferirà este concert extraordinari gratuït i obert a tot el públic.

L'Institut Confuci de la Universitat de València porta més de deu anys de presència cultural ininterrompuda a la Comunitat Valenciana, participant en diversos esdeveniments tant a nivell autonòmic com local. A Llíria ja ha fet algunes col·laboracions i manté una estreta vinculació amb el món musical.

El regidor d'Ensenyaments Artístics, Paco García, ha assenyalat que en este concert “podrem gaudir de la música tradicional xinesa i contemplar la destresa en la interpretació dels instruments mil·lenaris singulars que l'alumnat de l'Institut utilitza en les seues actuacions, alhora que compartirà escenari amb el del Conservatori de Llíria i el seu professorat”.

L'edil ha apuntat que des del Conservatori Municipal “s'estan organitzant i desenvolupant en esta nova etapa diverses acciones i iniciatives dirigides a facilitar noves experiències musicals a l'alumnat, amb intercanvis amb altres centres, eixides culturals, concerts intergeneracionals i, ara, es pretén donar un pas qualitatiu amb la seua projecció internacional, aprofitant l'entrada del municipi en la xarxa de Ciutats Creatives de la Unesco en la modalitat de música”.